**Joutsenon lukio** oli vuosina 1962–2014 Joutsenossa toiminut lukio.

Historia
--------

Joutsenon ensimmäinen kansakoulu perustettiin vuonna 1884, mutta oppikoulutasoista opetusta joutsenolaiset lapset ja nuoret joutuivat hakemaan 1950-luvulle asti esimerkiksi Viipurista, Lappeenrannasta tai Imatralta. Toisen maailmansodan jälkeen Joutsenossa päätettiin anoa oikeutta perustaa kunnallinen keskikoulu, mutta yritys tyssäsi kouluhallituksen kanssa käytyihin neuvotteluihin alkuvuonna 1946. Kunnallista keskikoulua haki 50 muutakin kuntaa, ja vain kahteen anomukseen suostuttiin.

Vuonna 1953 perustettiin yksityisen oppikoulun kannatusyhdistys, joka sai tukijoikseen suuret teollisuuslaitokset Hackmanin ja Pulpin ja vuonna 1954 myös kunnanvaltuuston. Lupa koulun perustamiseen heltisi lopulta, ja koulu aloitti toimintansa 1. syyskuuta 1955 nimellä Joutsenon yhteiskoulu, joskin aluksi vain viisivuotisena keskikouluna. Ensimmäisellä vuosikurssilla oli 44 oppilasta. Koulun ensimmäinen rehtori oli aiemmin Tapiolan emäntäkoulussa opettanut agronomi Airi Kaivola, jonka seuraajaksi vuonna 1957 tuli Jorma Räisänen.

Joutsenon yhteiskoulu toimi aluksi yhdessä luokkahuoneessa Honkalahden koululla, mikä kävi pian ahtaaksi. Kesällä 1956 yhteiskoululle alettiin rakentaa omaa rakennusta Rientolan kentälle, ja jo seuraava kevätlukukausi päästiin opiskelemaan uusissa tiloissa. Rinnakkaisluokkien perustamisen myötä myös uusi rakennus muuttui pieneksi, ja vuoden 1961 alussa valmistui koulun laajennus, josta tuli uusi päärakennus. Tämä koulukiinteistö on tunnettu myöhemmin Kesolan kouluna.

Vuonna 1962 valtioneuvosto myönsi Joutsenon yhteiskoululle luvan perustaa lukio. Ensimmäiset ylioppilaat valmistuivat keväällä 1965. Vuonna 1969 yhteiskoululla oli yli 500 oppilasta, ja koulun viimeisenä lukuvuonna 1974–1975 ylittyi 700 oppilaan raja. Peruskoulujärjestelmään siirtymisen myötä vuonna 1975 yhteiskoulun keskikoululuokat yhdistettiin kansakoulun kanssa peruskouluksi ja lukio jatkoi Joutsenon lukiona. Peruskoulun yläaste ja lukio muuttivat Penttiläntielle yhteiseen koulukeskukseen, jonka ensimmäinen osa oli valmistunut vuonna 1970 kansakoulun kaksivuotisen jatkokoulun eli kansalaiskoulun tarpeisiin.

Jorma Räisänen työskenteli koulun rehtorina aina vuoteen 1995 asti. Koulusta on kirjoittanut ylioppilaaksi muun muassa lääkäri ja kansanedustaja Päivi Räsänen vuonna 1978.

Kukka Tast on kirjoittanut koulun 50-vuotishistoriikin *Juuret ja siivet – Joutsenon yhteiskoulu ja lukio 1955–2005* (ISBN 952-91-9445-5).

Joutseno liitettiin Lappeenrantaan vuonna 2009. Lappeenrannan kaupunginvaltuusto päätti joulukuussa 2013 lakkauttaa Joutsenon lukion äänin 41–15, 3 tyhjää. Samassa yhteydessä päätettiin myös Lauritsalan lukion lakkauttamisesta, ja Lappeenrannan ainoiksi kunnallisiksi lukioiksi jäivät Lyseon lukio ja Kimpisen lukio. Joutsenon lukion viimeiset 30 ylioppilasta valmistuivat 31. toukokuuta 2014. Lukion viimeisenä rehtorina toimi Tiina Laitimo.

Lähteet
-------

* Ropponen, Jari: *Joutsenon historia*. Joutsenon kunta ja Joutsenon seurakunta, 1997. ISBN 952-90-8065-4.

### Viitteet

1. ↑  Ropponen 1997, 329.
2. 1 2 3 4  Ropponen 1997, 422–426.
3. ↑  Kesolan koulu *Peda.net*. Lappeenrannan kaupunki. Viitattu 2.2.2016. [vanhentunut linkki]
4. ↑  Ropponen 1997, 421–422.
5. ↑  Södersved, Jan: *Joutseno*, s. 37. Lohja: Aero-Kuva, 2007. ISBN 978-952-5467-61-1.
6. ↑  Nuorilta saa vastakaikua : eläkkeelle jäävä rehtori Jorma Väisänen jää kaipaamaan nuorten aitoutta ja välittömyyttä *Finna*. Kansalliskirjasto. Viitattu 2.2.2016. [vanhentunut linkki]
7. ↑  Näin poliitikot menestyivät lukiossa - katso todistukset! *Iltalehti*.  2.6.2012. Alma Media. Viitattu 2.2.2016.
8. ↑  Juuret ja siivet : Joutsenon yhteiskoulu ja lukio 1955-2005 *Finna*. Kansalliskirjasto. Viitattu 2.2.2016. [vanhentunut linkki]
9. 1 2  Koivisto, Janne: Joutseno sai tarpeekseen – "Täällä ollaan kilttejä hallintoalamaisia" *Lappeenrannan Uutiset*.  21.2.2014. Etelä-Suomen Media. Viitattu 2.2.2016. [vanhentunut linkki]
10. ↑  Hannula, Mikko: Valtuutetut äänestivät: Joutsennon ja Lauritsalan lukiot lakkautetaan *Etelä-Saimaa*.  9.12.2013. Kaakon Viestintä. Viitattu 2.2.2016. [vanhentunut linkki]
11. ↑  Joutsenon ja Lauritsalan lukiot sulkevat ovensa lauantaina *Etelä-Saimaa*.  30.5.2014. Kaakon Viestintä.  Arkistoitu 10.3.2016. Viitattu 2.2.2016.
12. ↑  Joutsenon lukion uudet ylioppilaat *Paikallislehti Joutseno*.  16.5.2014. ESV-Paikallismediat.  Arkistoitu 25.6.2014. Viitattu 2.2.2016.